Kim Andersen (V), 1999-11-16:
Indledningsvis fristes man til at sige: Bedre sent end aldrig.
Kulturministeren har været lang tid undervejs med dette vigtige og nødvendige forslag til lov om biblioteksvirksomhed.
Samfundet har udviklet sig og udvikler sig fortsat med stormskridt i retning af informations- og videnssamfundet.
Det er derfor i allerhøjeste grad relevant at få nydefineret og præciseret lovgrundlaget for vores biblioteksvæsen, der er en væsentlig og naturlig aktør i informations- og kulturpolitisk sammenhæng i det moderne samfund. I Venstre hilser vi med tilfredshed lovforslagets intentioner om at skabe baggrund for et samarbejdende biblioteksvæsen, hvor forskningsbiblioteker, specialbiblioteker, centralbiblioteker og folkebiblioteker ses i en sammenhæng, der understøtter hinanden.
Den nye titel, lov om biblioteksvirksomhed, fortæller enkelt og klart, hvad det drejer sig om.
Generelt kan vi sige meget positivt om lovforslaget og dets intentioner.
Men vi har helt naturligt nogle spørgsmål og også kritikpunkter.
Det er naturligt, som det store opslagsværk, nettet udgør, at det er en integreret del af bibliotekernes materialesamling.
Jeg tror også, at det vil trække nye brugere til biblioteket, som ad den vej vil få interesse for biblioteket som institution og dermed også for bibliotekets øvrige kulturtilbud.
Den udvikling vil vi gerne understøtte.
I Venstre kan vi fuldt ud tilslutte os lovforslagets formålsparagraf, nemlig at folkebibliotekerne skal fremme oplysning, uddannelse og kulturel aktivitet.
Det kan ske ved at stille bøger, tidsskrifter, lydbøger og elektroniske informationsmedier, herunder Internettet, til rådighed. Men vi må også se på ressourceforbruget, på borgernes alternative muligheder og på konkurrenceforvridende risici.
Vi er ikke tilhængere af, at lovforslaget medtager musikbærende materialer, f.eks. cd-rom, som en skal-regel.
Vi ville foretrække, at det blev overladt til kommunerne som en mulighed.
På det område synes vi ministeren skulle have lyttet til UBIS-udvalgets forslag.
Musikområdet skulle have været udeladt, ligesom man klogeligt har udeladt videogrammer fra at være omfattet af materialeforpligtelsen.
Vi deler det grundprincip, at folkebibliotekernes materiale skal udlånes vederlagsfrit.
Det gælder i princippet også for Internettet.
Men vi vil gerne have undersøgt mulighederne for at lave en sondring mellem det, vi kan kalde kulturformidling og informationssøgning på den ene side, og det, som vi kan kalde underholdning, spil og privatforbrug, f.eks. e-mails og pengeoverførsler, på den anden side.
I Venstre ville vi gerne, at man i den fase kunne prioritere det uddannende, kulturformidlende og videnindsamlende frem for at skulle stille sparsomme ressourcer til rådighed for rent underholdende og personlige gøremål.
Der må være grænser for, hvad der er det offentliges opgave, også uden at det hindrer en bred adgang til internetmediet.
Vi er betænkelige ved lovforslagets bemærkninger om folkebibliotekernes mulighed for som noget nyt at kunne sælge kursus- og konsulenttjenester.
Her er et område, vi skal have klart defineret, hvis vi skal undgå at komme i unfair konkurrence med private udbydere og oplysningsforbundene. Til sidst vil jeg gerne nævne en væsentlig betænkelighed, som jeg håber at vi i det videre arbejde med lovforslaget kan få rettet op på.
Det er muligheden for, at en kommune opkræver betaling, såfremt en bruger fra en anden kommune låner fra dens folkebibliotek.
Vi er opmærksomme på, at man søger at opnå en bedre ressourcestyring inden for biblioteksvæsenet med dette forslag, men vi er bange for, at man rent ud sagt vil trække Danmark skævere, end det er i forvejen.
De små kommuner og landkommunerne sender i vid udstrækning deres unge til uddannelsessteder i de store byer.
Ligeså går noget af disse kommuners købekraft til de store byer og egnscentre.
Men hvis de store kommuner nu kan kræve betaling af de små, er vi bange for, at det gør det endnu vanskeligere for disse kommuner at opretholde et rimeligt biblioteksvæsen.
For Venstre vil dette ikke være acceptabelt.
Dette og andre spørgsmål håber vi at kunne få uddybet nærmere under det forestående udvalgsarbejde, som vi fra Venstres side vil gå positivt ind i.